APX สูตรล้างบ้านยี่ห้อ “พี่น้อย”
แล้วในที่สุด...หลังจากใช้เวลานานหลายเดือนในการเลียแผลสด หลังจากกลับมาเทรดใหม่ บริษัท เอเพ็กซ์ ดีเวลลอปเม้นท์ จำกัด (มหาชน) หรือ APX ภายใต้กำมือของคนในกลุ่มสัมภวคุปต์ ก็มีมาตรการใหม่ออกมาล่าสุด เพื่อทำความสะอาด ล้างบ้านรับยุคใหม่ที่เรี่ยมเร้เรไรมากกว่าที่ผ่านมา
12 ก.ค. 2560

แฉทุกวันทันเกมหุ้น
แล้วในที่สุด…หลังจากใช้เวลานานหลายเดือนในการเลียแผลสด หลังจากกลับมาเทรดใหม่ บริษัท เอเพ็กซ์ ดีเวลลอปเม้นท์ จำกัด (มหาชน) หรือ APX ภายใต้กำมือของคนในกลุ่มสัมภวคุปต์ ก็มีมาตรการใหม่ออกมาล่าสุด เพื่อทำความสะอาด ล้างบ้านรับยุคใหม่ที่เรี่ยมเร้เรไรมากกว่าที่ผ่านมา
สูตรทางการเงินด้วยการลดทุน (ลดพาร์) เพื่อล้างขาดทุนสะสม แล้วเพิ่มทุนใหม่ เป็นเรื่องเก่า แต่ก็ยังนำมาใช้กันได้เรื่อยๆ โดยมีรายละเอียดดังนี้
 
ถือว่า เริ่มยุคใหม่กันเสียที เรื่องเก่าๆ ทิ้งเอาไว้ข้างหลัง ..รวมทั้งเรื่องบรรดา “ขาใหญ่” (ทั้งเก่าและใหม่) พากันทิ้งหุ้นที่กลับมาเทรดใหม่จนราคาย่อยยับเมื่อไตรมาสแรกปีนี้
อย่างที่ทราบกันดี APX ไม่ใช่ใครที่ไหน อดีตคือ บริษัท ซันเทคกรุ๊ป จำกัด (มหาชน) หรือ SUNTEC ที่เดิมถือหุ้นใหญ่โดยกลุ่มหอรุ่งเรือง ซึ่งมีปัญหาทางการเงิน จนพักการซื้อขายไปยาวนานตั้งแต่ปี 2542 ในราคาสุดท้าย 2.80 บาท ก่อนที่ “พี่น้อย” นายพงษ์พันธ์ สัมภวคุปต์ นักพัฒนาอสังหาริมทรัพย์ของไทย ที่เคยสร้างชื่อลือเลื่องว่า เป็นผู้ที่มองตลาดได้ขาด ทั้งด้านการเลือกทำเลที่ตั้ง และประเภทของโครงการที่จะก่อสร้าง และยังเคยผู้สร้างปรากฏการณ์ใหม่ๆ ให้กับวงการ นับแต่การนำคำว่า “ทาวน์เฮาส์” เป็นที่รู้จักดีติดปากตั้งแต่ปี 2518 ตามมาด้วยสารพัดโครงการเช่น  สีลมพลาซ่า สีลมคอมเพล็กซ์ และ สุขุมวิทพลาซ่า ฯลฯ จะนำกลุ่มสัมภวคุปต์ เจียดเงินทุน 785.84 ล้านบาท เข้าไปซื้อหุ้นเพิ่มทุน คิดเป็นสัดส่วน 78% ของมูลค่าหุ้นทั้งหมด
หลังจากนั้น พี่น้อยก็ดำเนินการแปลงธุรกิจมาเป็นพัฒนาอสังหาฯ อันเป็นงานถนัด เปลี่ยนชื่อเอาเคล็ดเป็น  APX พร้อมกับใช้เวลาพาออกจากแผนฟื้นฟูฯ กลับมาทำกำไร 3 ปีซ้อนต่อเนื่อง แม้ว่าจะยังมีขาดทุนสะสมเหลือติดค้างให้ปรากฏในงบการเงินงวดไตรมาสแรกของปี 2560 ทุนสะสมนี้แหละเป็นตัวถ่วงรั้งราคาหุ้นของ APX นับแต่กลับเข้ามาเทรดตลอดมา เพราะทำให้ BV ของบริษัทมีอยู่แค่ 0.27 บาท และพี/อี ที่ระดับ 39 เท่า
การ “กำจัดจุดอ่อน” ด้วยการล้างขาดทุนสะสม จึงเป็นการ “เกาถูกที่คัน” อย่างไม่ต้องสงสัย..แต่ก็อย่างว่า …การเกิดต้องเจ็บปวด ต้องร้าวรวดและทรมาน…..ต้องก้าวข้ามให้ได้
ปฏิบัติการล้างบ้านครั้งล่าสุดของ APX จึงเลี่ยงไม่พ้นจริง เพราะงานนี้ คือการพิสูจน์ใจ “ขาใหญ่” ที่มีชื่อในทำเนียบตั้งแต่วันที่ 24 มีนาคม 2560  ทั้งหลายว่า ….จะยังคง “รักดีหามจั่ว”  หรือจะ “รักชั่วหามเสา” กันแน่
อิ อิ อิ